Dyrepasserne fik sig en ubehagelig overraskelse da de trådte ind i elefanthuset torsdag morgen. Den store hanelefant var faldet i nattens løb i et lille baggrum, og den lå så uheldigt, at den ikke kunne komme op igen. Det lykkedes for dyrepasserne, ved hjælp af en kran,  at få hannen op at ligge på brystet, og derfra kunne den endelig rejse sig selv - men lige en overgang så det meget sort ud: - Han har været syg i et stykke tid, og vi troede egentligt at de anabolske steroider han har fået, var begyndt at hjælpe. Men han har været noget usikker på benene på det sidste, fortæller dyrepasser Thorvald Eggers fra Aalborg Zoo til TV2/Nord. Hele formiddagen har den 25-årige han fået varmt brusebad, og så har dyrelægen givet den noget smertestilllende: - Vi bliver nødt til at tage én dag af gangen. Men efter omstændighederne har han det godt, fortæller Thorvald Eggers. Elefanter bliver lige så gamle som mennesker, og derfor burde den store han egentligt være i sin bedste alder. Af samme grund vækker dens skræntende helbred også stor bekymring hos dyrepasserne. På grund af dens enorme størrelse er det nemlig ikke til at finde ud af, hvad der egenligt er i vejen.

Referat:
Aalborg Zoo?s store afrikanske hanelefant har været syg i et stykke tid. Torsdag morgen var det lige ved at gå galt.